patvirtinta

Šiaulių miesto savivaldybės tarybos 2019 m. gruodžio 12 d. sprendimu Nr. T-458

**ŠIAULIŲ MIESTO SAVIVALDYBĖS TERITORIJOJE GYVENANČIŲ PRIEŠMOKYKLINIO IR MOKYKLINIO AMŽIAUS VAIKŲAPSKAITOS TVARKOS APRAŠAS**

**ISKYRIUS**

**BENDROSIOS NUOSTATOS**

1. Šiaulių miesto savivaldybės teritorijoje gyvenančių priešmokyklinio ir mokyklinio amžiaus vaikų apskaitos tvarkos aprašas (toliau – Aprašas) reglamentuoja mokyklos nelankančių, mokyklos nelankyti linkusių vaikų ir nesimokančių mokyklinio amžiaus vaikų apskaitos tvarką.

 2. Apraše vartojamos sąvokos:

 2.1. Šiaulių miesto savivaldybės teritorijoje (toliau – savivaldybės teritorija) gyvenantis priešmokyklinio ir mokyklinio amžiaus vaikas –6–18 metų vaikas, kurio deklaruota gyvenamoji vieta yra savivaldybės teritorijoje arba kuris Lietuvos Respublikos Vyriausybės įgaliotos institucijos nustatyta tvarka įtrauktas į gyvenamosios vietos nedeklaravusių asmenų apskaitą;

 2.2. nesimokantis mokyklinio amžiaus vaikas – 7–18metų vaikas, neįregistruotas Mokinių registre;

 2.3. nesimokantis priešmokyklinio amžiaus vaikas – 6 metų vaikas, kuris turi būti ugdomas pagal privalomą priešmokyklinio ugdymo programą ir neįregistruotas Mokinių registre;

 2.4. mokyklos nelankantis vaikas – savivaldybės teritorijoje gyvenantis 6–18metų vaikas, įregistruotas Mokinių registre, tačiau per mėnesį be pateisinamos priežasties praleidęs daugiau kaip pusę pamokų ar ugdymui skirtų valandų;

 2.5.mokyklos nelankyti linkęs vaikas– savivaldybės teritorijoje gyvenantis 6–18 metų vaikas, įregistruotas Mokinių registre, tačiau per mėnesį be pateisinamos priežasties praleidęs nuo 10 iki 49 procentų pamokų ar ugdymui skirtų valandų;

 2.6. mokykla – savivaldybės teritorijoje esanti švietimo įstaiga, vykdanti priešmokyklinio, pradinio, pagrindinio ar vidurinio ugdymo programą;

 2.7. ikimokyklinio ugdymo įstaiga – savivaldybės teritorijoje esanti švietimo įstaiga, vykdanti priešmokyklinio ugdymo programą;

 3. Savivaldybės teritorijoje gyvenančių priešmokyklinio ir mokyklinio amžiaus vaikų apskaitą koordinuoja Šiaulių miesto savivaldybės (toliau – Savivaldybė) administracijos Žmonių gerovės ir ugdymo departamento Švietimo skyrius (toliau – Švietimo skyrius).

 4. Informacija apie nesimokančius priešmokyklinio ir mokyklinio amžiaus vaikus gaunama iš Nesimokančių vaikų duomenų bazės (toliau – NEMIS) jos valdytojo nustatyta tvarka.

 5.Į mokyklą (ikimokyklinio ugdymo įstaigą) atvykus naujam priešmokyklinio (mokyklinio) amžiaus vaikui ir jo priėmimą į mokyklą (ikimokyklinio ugdymo įstaigą) įforminus sutartimi, mokykla (ikimokyklinio ugdymo įstaiga) informaciją Mokinių registre atnaujina per tris darbo dienas.

 6. Iš mokyklos (ikimokyklinio ugdymo įstaigos) išvykstant 6–16 metų vaikui, mokykla (ikimokyklinio ugdymo įstaiga) reikalauja, kad tėvai ar įstatyminiai vaiko atstovai prašyme nurodytų mokyklą (ikimokyklinio ugdymo įstaigą) ar užsienio valstybę, į kurią ketinama išvykti mokytis (gyventi).

 7. 6–16 metų vaikas iš Mokinių registro išregistruojamas per tris dienas:

 7.1. kai mokykla (ikimokyklinio ugdymo įstaiga) el. paštu iš kitos mokyklos (ikimokyklinio ugdymo įstaigos) gauna informaciją apie vaiko atvykimą;

 7.2. gavus tėvų ar įstatyminių vaiko atstovų prašymą dėl išvykimo gyventi į užsienio valstybę.

 8.Jeigu po savaitės nuo tėvų ar įstatyminių vaiko atstovų prašymo apie 6–16 metų vaiko išvykimą iš mokyklos (ikimokyklinio ugdymo įstaigos) pateikimo datos mokykla (ikimokyklinio ugdymo įstaiga) negauna informacijos apie vaiko atvykimą į prašyme nurodytą mokyklą (ikimokyklinio ugdymo įstaigą), mokykla (ikimokyklinio ugdymo įstaiga) kreipiasi į vaiko tėvus ar įstatyminius vaiko atstovus prašyme nurodytu telefonu ar el. paštu. Nepavykus susisiekti su tėvais ar įstatyminiais vaiko atstovais ir (ar) gavus informacijos apie galimus vaiko teisių pažeidimus, neužtikrinamas vaiko teises ir geriausius interesus dėl tėvų ar įstatyminių vaiko atstovų vengimo leisti į mokyklą vaiką iki 16 metų arba kliudymo vaikui iki 16 metų mokytis, mokykla (ikimokyklinio ugdymo įstaigą) raštu informuoja gyvenamosios vietos vaiko teisių apsaugą užtikrinančias institucijas ir (ar) policiją.

**II SKYRIUS**

**MOKYKLOS NELANKANČIŲ IR MOKYKLOS NELANKYTI LINKUSIŲ**

**VAIKŲ APSKAITOS TVARKA**

9.Ikimokyklinio ugdymo įstaiga patvirtina priešmokyklinio ugdymo užsiėmimų lankomumo apskaitos tvarką arba ją integruoja į kitus tvarkos dokumentus.

10. Mokykla patvirtina pamokų (ugdymo dienų) lankomumo apskaitos tvarką arba integruoja pamokų (ugdymo dienų) lankomumo apskaitos tvarkos nuostatas į kitus mokyklos tvarkos dokumentus.

11. Aprašo 9 ir 10 punktuose nurodytų tvarkų aprašuose mokykla (ikimokyklinio ugdymo įstaiga) nustato:

11.1. pateisinamas pamokų (ugdymo dienų) ar priešmokyklinio ugdymo užsiėmimų praleidimo priežastis;

11.2. pateisinamų pamokų (ugdymo dienų) ar priešmokyklinio ugdymo užsiėmimų skaičių;

11.3. pateisinimą patvirtinančius dokumentus ir jų pateikimo tvarką;

11.4.pamokų (ugdymo dienų) ar priešmokyklinio ugdymo užsiėmimų lankomumo kontrolės būdus ir kontrolę vykdančius asmenis;

11.5.pamokų (ugdymo dienų) ar priešmokyklinio ugdymo užsiėmimų nelankymo priežasčių nustatymo būdus, prevencines priemones ir pagalbos organizavimą mokyklos nelankantiems ir nelankyti mokyklos linkusiems vaikams.

12. Mokykla (ikimokyklinio ugdymo įstaiga) pasirašytinai supažindina su pamokų (ugdymo dienų) ar priešmokyklinio ugdymo užsiėmimų lankomumo apskaitos tvarka mokytojus, pagalbos specialistus, priešmokyklinio ir (ar) mokyklinio amžiaus vaikų tėvus ar įstatyminius vaiko atstovus. Mokyklinio amžiaus vaikai su minėta tvarka supažindinami klasės valandėlių ir (ar) individualių pokalbių metu.

13. Mokykla (ikimokyklinio ugdymo įstaiga) pamokų (ugdymo dienų) ir (ar) priešmokyklinio ugdymo užsiėmimų lankomumo apskaitos tvarką skelbia savo interneto svetainėje.

14. Mokyklos (ikimokyklinio ugdymo įstaigos) direktorius įsakymu paskiria asmenį, atsakingą už mokyklos nelankančių ir mokyklos nelankyti linkusių vaikų apskaitą (toliau – mokyklos paskirtas asmuo).

15. Mokyklos paskirtas asmuo:

15.1. iki einamojo mėnesio 5 dienos į NEMIS įrašo praėjusio mėnesio duomenis apie mokyklos nelankančius mokinius;

15.2. iki einamojo mėnesio 10 dienos el. paštu pateikia Švietimo skyriaus vedėjo paskirtam asmeniui duomenis apie iš mokyklos (ikimokyklinio ugdymo įstaigos) išvykusius priešmokyklinio ir mokyklinio amžiaus vaikus už praėjusį mėnesį pagal Mokinių registre suformuotą ataskaitos formą (Excel formatu);

15.3. iki einamojo mėnesio 10 dienos el. paštu pateikia Švietimo skyriaus vedėjo paskirtam asmeniui duomenis apie pamokų (ugdymo dienų) ar priešmokyklinio ugdymo užsiėmimų lankomumą už praėjusį mėnesį(1 ir 2 priedai).

16. Švietimo skyriaus vedėjo paskirtas asmuo iki einamojo mėnesio 10 dienos analizuoja pagal Aprašo 15.1 papunktį paskelbtą informaciją. Jeigu duomenys apie konkretų mokyklos nelankantį vaiką kartojasi kelis mėnesius, mokyklos (ikimokyklinio ugdymo įstaigos) atstovai kviečiami į savivaldybės vaiko gerovės komisijos posėdį pristatyti konkretaus vaiko mokyklos nelankymo priežastis ir taikytas priemones.

17. Švietimo skyriaus vedėjo paskirtas asmuo, gavęs iš mokyklos Aprašo 15.2 papunktyje nurodytą informaciją, patikrina, ar mokykla (ikimokyklinio ugdymo įstaiga) nurodė visus būtinus duomenis, ir ne vėliau kaip per 10 darbo dienų informuoja mokyklos paskirtą asmenį dėl trūkstamų duomenų pateikimo. Trūkstamą informaciją mokykla (ikimokyklinio ugdymo įstaiga) patikslina ne vėliau kaip iki kito mėnesio.

18. Švietimo skyriaus vedėjo paskirtas (-i) asmuo (asmenys) iki einamojo mėnesio 20 dienos analizuoja pagal Aprašo 15.3 papunktį paskelbtą informaciją. Nustačius, kad duomenys apie mokyklos linkusius nelankyti vaikus blogėja, mokyklos (ikimokyklinio ugdymo įstaigos) prašoma pateikti papildomą informaciją apie numatomas taikyti priemones.

19.Mokykla(ikimokyklinio ugdymo įstaiga) su mokyklos nelankančiu ir (ar) mokyklos nelankyti linkusiu vaiku ir jo tėvais ar įstatyminiais vaiko atstovais aiškinasi mokyklos (ikimokyklinio ugdymo įstaigos) nelankymo priežastis, imasi priemonių vaiką sugrąžinti į mokyklą (ikimokyklinio ugdymo įstaigą). Nustačius, kad tėvai ar įstatyminiai vaiko atstovai neužtikrina vaiko reguliaraus mokyklos lankymo ir (ar) nebendradarbiauja su mokykla (ikimokyklinio ugdymo įstaiga), sprendžiant mokyklos (ikimokyklinio ugdymo įstaigos) nelankymo problemas, mokykla (ikimokyklinio ugdymo įstaiga) informuoja savivaldybės vaiko teisių apsaugą užtikrinančią instituciją, nurodydama problemą ir taikytas jos sprendimo priemones.

**III SKYRIUS**

**nesimokančiųPRIEŠMOKYKLINIO IR mokyklinio amžiaus vaikŲ apskaitosTVARKA**

20. Duomenis apie savivaldybės teritorijoje gyvenančius nesimokančius priešmokyklinio ir mokyklinio amžiaus vaikus, paskelbtus NEMIS, tvarko Švietimo skyriaus vedėjo paskirtas asmuo.

21. NEMIS paskelbus savivaldybės teritorijoje gyvenančių nesimokančių priešmokyklinio ir mokyklinio amžiaus vaikų sąrašą Švietimo skyriaus vedėjo paskirtas asmuo per 10 darbo dienų patikslina šiuos NEMIS nurodytų nesimokančių priešmokyklinio ir mokyklinio amžiaus vaikų duomenis pagal Mokinių ir kitų registrų duomenis:

21.1. ar vaikas nelanko kurios nors mokyklos (ikimokyklinio ugdymo įstaigos);

21.2. kada ir kokią mokyklą (ikimokyklinio ugdymo įstaigą) paskutiniu metu vaikas lankė;

21.3. ar Mokinių registre nurodyta vaiko nesimokymo priežastis;

21.4.ar iš NEMIS pateiktų Privalomojo sveikatos draudimo informacinės sistemos „Sveidra“ ir Socialinės paramos šeimai informacinės sistemos (SPIS) duomenų galima nustatyti vaiko, jo tėvų ar įstatyminių vaiko atstovų faktinę gyvenamąją vietą, naudojimąsi sveikatos priežiūros ir socialinėmis paslaugomis.

22. Švietimo skyriaus vedėjo paskirtas asmuo patikslintus duomenis suveda į NEMIS.

23. Nustačius, kad priešmokyklinio amžiaus vaikas iki 6 metų nelankė ikimokyklinio ugdymo įstaigos, o jo deklaruota gyvenamoji vieta yra savivaldybės teritorijoje, Švietimo skyrius raštu informuoja savivaldybės vaiko teisių apsaugą užtikrinančias institucijas ir (ar) policiją apie galimus vaiko teisių pažeidimus, neužtikrinamas vaiko teises ir geriausius interesus dėl tėvų ar įstatyminių vaiko atstovų vengimo leisti į mokyklą vaiką iki 16 metų arba kliudymo vaikui iki 16 metų mokytis.

24. Nustačius, kad mokykla (ikimokyklinio ugdymo įstaiga), kurią paskiausiai lankė nesimokantis priešmokyklinio ir (ar) mokyklinio amžiaus vaikas, nenurodė vaiko nesimokymo priežasties, Švietimo skyriaus vedėjo paskirtas asmuo kreipiasi į mokyklos paskirtą asmenį dėl informacijos patikslinimo per 5 darbo dienas. Apie patikslinimus mokyklos paskirtas asmuo informuoja Švietimo skyriaus vedėjo paskirtą asmenį.

25. Nustačius, kad mokykla (ikimokyklinio ugdymo įstaiga), kurią paskiausiai lankė nesimokantis 6–16 metų vaikas, atliko visas procedūras, nurodytas Aprašo 6–8 punktuose, tačiau:

25.1. vaikas vis tiek nesimoko nurodytoje mokykloje (ikimokyklinio ugdymo įstaigoje), Švietimo skyriaus vedėjo paskirtas asmuo kreipiasi į Savivaldybės administracijos Bendrųjų reikalų skyriaus Aptarnavimo ir e. paslaugų poskyrį dėl nesimokančio 6–16 metų vaiko gyvenamosios vietos patikslinimo. Po informacijos patikslinimo nustačius, kad nesimokančio vaiko deklaruota gyvenamoji vieta yra savivaldybės teritorijoje, apie galimus vaiko teisių pažeidimus, neužtikrinamas vaiko teises ir geriausius interesus dėl tėvų ar įstatyminių vaiko atstovų vengimo leisti į mokyklą vaiką iki 16 metų arba kliudymo vaikui iki 16 metų mokytis, Švietimo skyrius raštu informuoja savivaldybės vaiko teisių apsaugą užtikrinančias institucijas ir (ar) policiją;

25.2. vaikas vis tiek nesimoko tėvų ar įstatyminių vaiko atstovų prašyme nurodytoje kitos savivaldybės mokykloje (ikimokyklinio ugdymo įstaigoje), Švietimo skyrius raštu kreipiasi į tos savivaldybės administraciją dėl nesimokančio 6–16 metų vaiko duomenų patikrinimo (mokykla, ikimokyklinio ugdymo įstaiga kurioje mokosi, gyvenamoji vieta).

26. Nustačius, kad mokykla (ikimokyklinio ugdymo įstaiga), kurią paskiausiai lankė nesimokantis 6–16 metų vaikas, neatliko visų procedūrų, nurodytų Aprašo 6–8 punktuose, paskutinės mokyklos (ikimokyklinio ugdymo įstaigos) direktorius ar jo įpareigotas (-i) asmuo (asmenys) organizuoja nesimokančio 6–16 metų vaiko paiešką ir ne vėliau kaip per mėnesį nuo fakto išaiškėjimo datos raštu informuoja Švietimo skyrių apie vaiko paieškos rezultatus.

**IV SKYRIUS**

**BAIGIAMOSIOS NUOSTATOS**

27. Aprašas keičiamas ar papildomas pasikeitus Lietuvos Respublikos teisės aktams, vaikų apskaitą vykdančioms institucijoms inicijavus, pripažįstamas netekusiu galios arba stabdomas jo galiojimas Savivaldybės tarybos sprendimu.

28. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_